Informácia o organizačnom zabezpečení stretnutia ministrov zahraničných vecí členských krajín Stredoeurópskej iniciatívy (SEI) v roku 2005

V rámci svojho pôsobenia v Stredoeurópskej iniciatíve Slovenská republika 1. januára 2005 prebrala predsedníctvo tohto medzinárodného regionálneho fóra. 

Vychádzajúc z tradícií a procedurálnych pravidiel SEI SR bude v dňoch                         26. a 27. mája 2005 v Tatranskej Lomnici hostiť, okrem iného, pravidelné stretnutie ministrov zahraničných vecí SEI.  

Počas stretnutia si šéfovia diplomacií a zástupcovia významných medzinárodných organizácií a iniciatív vymenia názory na aktuálnu medzinárodnú situáciu s dôrazom na vývoj v regióne krajín SEI a zhodnotia úlohu SEI v príprave nečlenských krajín oblasti strednej a východnej Európy na členstvo v euroatlantických štruktúrach ako aj v posilňovaní a rozširovaní pásma stability v Európe. Ministri zhodnotia dôležitosť procesu rozširovania EÚ pre budúci rozvoj regiónu predovšetkým v kontexte upevňovania politickej stability a ekonomického rozvoja. 

Dôležitou otázkou v tejto súvislosti by malo byť aj prerokovanie problematiky nadviazania a formy čo najefektívnejšej spolupráce medzi SEI a EÚ a prijatie príslušných záverov. Pokrok v tejto oblasti by bol pre SEI a predovšetkým slovenské predsedníctvo úspechom, pretože podobné pokusy o nadviazanie spolupráce SEI – EÚ počas predchádzajúcich predsedníctiev v SEI neboli, napriek značnému úsiliu, úspešné.

Na záver stretnutia prijmú ministri rozhodnutia týkajúce sa rozpočtu Kooperačného fondu SEI na rok 2006, formuly o ročných príspevkoch jednotlivých členských krajín SEI, udelenia tzv. Čestnej medaily SEI (SEI Medal of  Honor) a Záverečný dokument, pripravený slovenským predsedníctvom v spolupráci s Výkonným sekretariátom SEI.

Rokovaniu ministrov zahraničných vecí členských krajín SEI a predstaviteľov horeuvedených medzinárodných organizácií bude predchádzať stretnutie Výboru národných koordinátorov SEI (CNC), ktoré má za úlohu dôkladne pripraviť rokovanie ministrov, rozhodnutie o schválení formuly o ročných príspevkoch členských krajín SEI, rozpočtu Kooperačného fondu SEI na rok 2006 a udelení Čestnej medaily SEI pre osobnosti, ktoré významnou mierou prispievajú resp. prispeli k spolupráci a aktivitám v rámci SEI. Stretnutie CNC sa bude konať taktiež vo Vysokých Tatrách v dňoch 25. – 26. mája 2005.

Termín konania a účasť na stretnutí ministrov zahraničných vecí SEI

Vychádzajúc z procedurálnych pravidiel SEI, stretnutie ministrov sa pravidelne uskutočňuje na jar príslušného roka, spravidla mimo hlavného mesta predsedníckej krajiny. Termín pre zasadnutie ministrov bol stanovený v dňoch 26. a 27. mája 2005 a bol oznámený ministrom zahraničných vecí a vysokým predstaviteľom medzinárodných organizácií (MO) formou pozývacieho listu ministra zahraničných vecí SR.

Na stretnutie boli pozvaní ministri zahraničných vecí členských štátov SEI - Albánska, Bieloruska, Bosny a Hercegoviny, Bulharska, Českej republiky, Chorvátska, Macedónska, Maďarska, Moldavska, Poľska, Rakúska, Rumunska, Slovenska, Slovinska, Srbska a Čiernej Hory, Talianska a Ukrajiny.

Ako hostia na stretnutie boli pozvaní aj vysokí predstavitelia Európskej komisie (EK), Rady Európy (RE), Organizácie pre bezpečnosť a spoluprácu v Európe (OBSE), Organizácie pre hospodársku spoluprácu a rozvoj (OECD), Európskej banky pre obnovu a  rozvoj (EBOR), Európskej investičnej banky (EIB), Európskej rozvojovej banky (EDB), Európskej hospodárskej komisie (EHK), Paktu stability (PS), Rady pre baltické štáty (CBSS), Čiernomorskej hospodárskej spolupráce (BSEC), Iniciatívy pre spoluprácu v juhovýchodnej Európe (SECI), Výkonného sekretariátu SEI,  vedúci Stálej delegácie NR SR v SEI a predseda SOPK.

Miesto konania stretnutia a ubytovanie 

Ubytovanie účastníkov ako aj priebeh akcie sú v súčasnej dobe zmluvne zabezpečované s manažmentom Grandhotelu Praha v Tatranskej Lomnici s tým, že ubytovanie bude možné i v neďalekom hoteli Slovan v Tatranskej Lomnici. Miesto konania stretnutia z hľadiska komplexnosti konferenčnej infraštruktúry, komfortu ubytovania a stravovania všetkých účastníkov delegácií, skúseností s akciami tohto druhu ako aj zaistenia osobnej bezpečnosti vyhovuje požiadavkám na zabezpečenie uvedeného podujatia.

Celkovo sa stretnutia ministrov zahraničných vecí SEI zúčastní 17 vedúcich delegácií členských krajín SEI s 5-členným sprievodom (celkovo 102 predstaviteľov) a predstavitelia pozvaných medzinárodných organizácií. SR ako hostiteľ bude, tak ako je zvykom pri zasadaniach ministrov zahraničných vecí SEI, kryť výdavky na ubytovanie pre vedúcich delegácií a vedúcich predstaviteľov MO a stravu pre všetkých účastníkov akcie. 

Doprava a zaistenie bezpečnosti a stretnutia

Vzhľadom na komplikovanosť dopravy z Bratislavy do Tatier bude pre vedúcich delegácií a MO, ktorí nepricestujú do Popradu svojimi špeciálnymi lietadlami alebo automobilmi, zabezpečená na náklady MZV SR letecká doprava vládnym lietadlom z Bratislavy do Popradu a späť. Doprava ostatných účastníkov bude zabezpečená špeciálnymi autobusmi a dopravnými prostriedkami MZV SR. 

Ochrana účastníkov stretnutia ministrov zahraničných vecí SEI bude zabezpečovaná pracovníkmi Úradu pre ochranu ústavných činiteľov MV SR, s ktorými je MZV SR už v kontakte na príslušnej úrovni.

Financovanie stretnutia ministrov SEI
 
Výdavky súvisiace so zabezpečením stretnutia ministrov zahraničných vecí SEI budú hradené z  prostriedkov rozpočtovej kapitoly MZV SR na rok 2005. 

Program: 

25. máj 2005:	stretnutie Výboru národných koordinátorov (CNC) členských krajín SEI, príprava Záverečného dokumentu

26. máj 2005 		pokračovanie stretnutia CNC 

v popoludňajších a v podvečerných hodinách prílety ministrov zahraničných vecí  SEI a vedúcich predstaviteľov MO

	spoločná večera vedúcich delegácií, podávaná ministrom zahraničných vecí SR E. Kukanom

27. máj 2005	fototermín, plenárne zasadnutie ministrov zahraničných vecí SEI a vedúcich predstaviteľov MO, prijatie Záverečného dokumentu, tlačová konferencia pre akreditovaných novinárov

S ukončením stretnutia  počítame v odpoludňajších hodinách po skončení spoločného obeda. 

Zloženie oficiálnej delegácie SR (návrh):

Vedúci delegácie:		     minister zahraničných vecí SR E. Kukan

-	štátny tajomník MZV SR J. Berényi

-	národný koordinátor SR v SEI a predseda národných 
koordinátorov SEI v roku 2005 I. Vencel 

-    generálny riaditeľ sekcie medzinárodných organizácií
      a rozvojovej pomoci MZV SR A. Pinter

-    riaditeľ  Kancelárie ministra MZV SR P. Kmec

-	riaditeľka odboru medzinárodnej ekonomickej spolupráce
                                                     MZV SR D. Repčeková

-    veľvyslanec s mimoriadnym poslaním pre SEI V. Halgaš

				-     hovorca MZV SR J. Tomaga

Príloha

Návrh: 

Stretnutie ministrov zahraničných vecí členských krajín SEI v Tatranskej Lomnici, Vysoké Tatry

Streda, 25. máj 2005

9.00		Odchod členov Výboru národných koordinátorov SEI (CNC) z Bratislavy (budova Ministerstva zahraničných vecí SR - autobus)

13.00	Príchod národných koordinátorov do Tatranskej Lomnice vo Vysokých Tatrách

13.30	Ubytovanie

13.30 – 14:30 Obed formou bufetu

15.00 	Stretnutie členov Výboru národných koordinátorov SEI (CNC), schválenie rozhodnutí CNC a dopracovanie Záverečného dokumentu, ktorý bude prijatý na plenárnom zasadnutí ministrov zahraničných vecí SEI

16.30 – 16.45 Prestávka

16.45	Pokračovanie rokovania (CNC) 

18.00	Koniec rokovania (CNC)

19.00	Večera formou bufetu 

Štvrtok, 26. máj 2005

Stretnutie členov výboru národných koordinátorov SEI  

9.00 	Stretnutie členov Výboru národných koordinátorov 

10.30 – 10.45 Prestávka

10.45	Pokračovanie rokovania (CNC)

12.00	Koniec stretnutia (CNC)

12.00 – 13.00	Obed formou bufetu

13.00	Pokračovanie rokovania (CNC)

14.30 – 14.45	Prestávka

14.45 	Pokračovanie rokovania (CNC)

16.00		Koniec stretnutia (CNC)

Stretnutie ministrov zahraničných vecí členských krajín SEI

12.00 	Odchod ďalších členov delegácií z Bratislavy (budova MZV SR, Hlboká 2, Bratislava - autobus)              

16.00 	Príchod ďalších členov delegácií do Tatranskej Lomnice vo Vysokých Tatrách

14.00		Odlet ministrov zahraničných vecí/vedúcich delegácií do Popradu (letisko M.R.Štefánika, Bratislava) - I

15.00		Prílet ministrov zahraničných vecí/vedúcich delegácií (letisko Poprad)
Presun ministrov zahraničných vecí/vedúcich delegácií do Tatranskej Lomnice (autobus) - I

15.45 	Príchod ministrov zahraničných vecí/vedúcich delegácií do Tatranskej Lomnice (Grandhotel Praha)  - I

16.00 – 19.30 Bilaterálne rokovania

17.00	Odlet ministrov zahraničných vecí/vedúcich delegácií do Popradu (letisko M.R.Štefánika, Bratislava) - II

18.00		Prílet ministrov zahraničných vecí/vedúcich delegácií (letisko Poprad)
Presun ministrov zahraničných vecí/vedúcich delegácií do Tatranskej Lomnice (autobus) - II

18.45 		Príchod ministrov zahraničných vecí/vedúcich delegácií do Tatranskej Lomnice (Grandhotel Praha) - II

19.30	Oficiálna večera podávaná ministrom zahraničných vecí SR E. Kukanom

19.30 	Večera formou bufetu pre ostatných členov delegácií

Piatok, 27. Máj 2005

9.00 – 9.15	Fototermín ministrov zahraničných vecí členských krajín SEI 

9.15 – 10.15 Plenárne zasadnutie ministrov zahraničných vecí členských štátov SEI,  bilaterálne rokovania

10.15 – 10.30  Prestávka

10.30 	Pokračovanie plenárneho zasadnutia

12.45 	Schválenie rozhodnutí predložených ministrom SEI Výborom národných koordinátorov a prijatie Záverečného dokumentu, koniec plenárneho zasadnutia ministrov ZV SEI

13.00 – 13.30 Tlačová konferencia rozšírenej Trojky SEI + GR Výkonného sekretariátu SEI

13.30 – 14.45	Oficiálny obed podávaný ministrom zahraničných vecí E. Kukanom

15.00 	Odchod ďalších členov delegácií z Tatranskej Lomnice (autobus)

19.00	Príchod ďalších členov delegácií do Bratislavy
		
15.00	Presun ministrov zahraničných vecí/vedúcich delegácií na letisko do Popradu (autobus) - I

15.45	Odlet ministrov zahraničných vecí/vedúcich delegácií z Popradu do Bratislavy (vládny špeciál) - I

16.45	Prílet ministrov zahraničných vecí/vedúcich delegácií do Bratislavy (letisko M.R.Štefánika) - I

17.15 	Presun ministrov zahraničných vecí/vedúcich delegácií na letisko do Popradu (autobus) - II

18.00	Odlet ministrov zahraničných vecí/vedúcich delegácií z Popradu do Bratislavy (vládny špeciál) II

19.00	Prílet ministrov zahraničných vecí/vedúcich delegácií do Bratislavy (letisko M.R.Štefánika) - II